[{"text_idx": "#000000", "text": "Apero estas tradicia sezons\u0302ang\u0302a renkontig\u0302o de la Moskva Esperanta Asocio \"MASI\" (eksa Moskva junulara esperanta klubo \"MASI\"), kiu la 21\u201324an de februaro 2013 okazis jam la 7an fojon. G\u0302i pasis en la bien-ripozejo Jers\u0302ovo apud la malnova urbo Zvenigorod, 40 km okcidente de Moskvo. Apero celas engag\u0302i en Esperant-lingvan medion la masianojn, c\u0302i-jarajn kursfinintojn au\u0306 kursfinantojn, memlernantojn kaj c\u0302iujn esperantoparolemulojn. Tial ne nur c\u0302iuj programeroj, sed ankau\u0306 la c\u0302iutagecaj kaj personaj komunikadoj okazas nur en Esperanto. La kondic\u0302oj por tio estis bonegaj \u2013 c\u0302iuj kune log\u0302is en unu 14-c\u0302ambra dometo. La ag\u0302o de la homoj variis de 19 g\u0302is 62 jaroj, tamen plej multas gejunuloj. Inter la 44 partoprenantoj estis sep homoj el aliaj Ruslandaj urboj kaj tri eksterlandanoj."}, {"text_idx": "#000001", "text": "La programo c\u0302iam multe dependas de la kontribuantoj. C\u0302ar en Aperoj kutime duono da homoj estas unuafojaj partoprenantoj, la arang\u0302oj enhave diferencig\u0302as. C\u0302i-jare nin vizitis kroato, civitano de Au\u0306strio, log\u0302anta en Italio, Viktor Bos\u030cnjak \u2013 sendependa amaskomunika aktivulo, pacaganto kaj nova esperantisto. Li multe kontribuis per prelegoj, filmoj, diskutgvidado, kaj, estante vigla kaj amikema homo, ofte kreis specialan bon-etoson."}, {"text_idx": "#000004", "text": "Ilja Gimon: \"Tio estis la tria 'Apero', kiun mi partoprenis. La arang\u0302o ig\u0302as pli kaj pli serioza. Ludoj kaj kantadoj restis, sed ankau\u0306 prelegoj kaj diskutoj okupas pli kaj pli grandan kaj gravan parton. Mi tre g\u0302ojis pri niaj varmaj (tamen sensangaj) disputoj pri lingvoj, Esperanto, politiko, religio. Krome, mi, certe, g\u0302ojis konatig\u0302i kun novaj homoj, tre interesaj. C\u0302io estis g\u0302uo!\""}, {"text_idx": "#000006", "text": "Dmitrij Karjakin: \"Tiu c\u0302i Apero estis la unua amasa Esperanto-renkontig\u0302o, kiun mi vizitis. Kaj mi certe povas diri, ke g\u0302i estis tre bona kaj utila por c\u0302iuj, kiuj planis g\u0302in utile pasigi. Estis multe da diversspecaj partoj de programo, pro tio c\u0302iu homo povis trovi ion interesan por si mem. Ankau\u0306 estis tre plac\u0302aj vesperoj, dum kiuj oni kantis, teumis ktp, do, tio estis kvazau\u0306 vera vojag\u0302o al Esperantujo\"."}, {"text_idx": "#000011", "text": "Viktor Bos\u0302njak: \"Por mi tiu c\u0302i renkontig\u0302o estis mia unua, do, mi estis tre kontenta, ke mi povas uzi c\u0302iutage la lingvon Esperanto. Estas klara, ke por mi kiel esperantisto, veninta el alia teritorio sur tiun c\u0302i teron, estas malfacile konatig\u0302i kun novaj diversaj personoj kaj samtempe konatig\u0302i kun iliaj kulturoj, sentoj kaj timoj. Mi esperas, ke la lingvo Esperanto povas detrui limojn kaj timojn en niaj cerboj\"."}, {"text_idx": "#000012", "text": "Apero-8 estas planata por la 20-23 de februaro 2014 en la sama loko."}]